Evidencia samostatne hospodáriacich roľníkov
Samostatne hospodáriacim roľníkom je fyzická osoba, ktorá vykonáva poľnohospodársku výrobu včítane hospodárenia v lesoch a na vodných plochách. Osvedčením o zápise do evidencie samostatne hospodáriaceho roľníka (SHR) podľa zákona č. 219/1991 Zb. obec registruje SHR do evidencie na základe písomnej žiadosti žiadateľa, v mieste, kde sa nachádzajú jeho pozemky alebo pozemky ľudí, s ktorými uzatvoril právoplatné nájomné zmluvy. Nemusí teda podnikať na vlastnej pôde, pôda môže byť aj prenajatá.
Svoju činnosť môže samostatne hospodáriaci roľník začať vykonávať po obdŕžaní Osvedčenia o zápise SHR. Žiadosť o zápis do evidencie SHR podáva fyzická osoba, ktorá osobne alebo pomocou iných osôb vykonáva poľnohospodársku výrobu alebo hospodári v lesoch.
Na obecný úrad je potrebné doniesť:
· občiansky preukaz,
· vyplnenú žiadosť o registráciu samostatne hospodáriaceho roľníka,
· doklad o vlastníctve alebo prenajatí pozemku (list vlastníctva/nájomná zmluva),
· peňažné prostriedky v hotovosti za zápis do príslušnej evidencie, ktoré je potrebné zaplatiť priamo v pokladni obecného úradu.
Poplatok
· 6,50 € pri vydaní osvedčenia
· 1,50 € za zmenu priezviska, alebo pobytu v zápise samostatne hospodáriaceho roľníka
Žiadateľ obdrží dva originály Osvedčenia na Krajskej správe Štatistického úradu v Trnave, kde zároveň požiada o pridelenie IČO, pokiaľ ho už ako podnikateľ nemá pridelené. Za pridelenie IČO sa štatistickému úradu platí správny poplatok podľa sadzobníka správnych poplatkov.
Pri zmene adresy sídla hospodárskej usadlosti, mena SHR, zmeny adresy trvalého pobytu a pod. je potrebné o túto zmenu písomne požiadať.
Zrušenie osvedčenia o zápise SHR
O zrušenie osvedčenia o zápise SHR  v evidencii obce a ukončenie poľnohospodárskej výroby je potrebné písomne požiadať. Potrebujete originál vydaného „Osvedčenia o zápise do evidencie SHR.”
Upozornenie: Činnosť samostatne hospodáriaceho roľníka nie je živnosťou, z toho dôvodu nemusí podnikateľ navštíviť živnostenský úrad a vybavovať živnostenské oprávnenie. Stačí preto vyššie uvedená registrácia na obecnom úrade.

